Ung mann utsatt for skoran i Oslo

En ung mann ble truet med vold og fraranet skoene sine på Grønland T-banestasjon i Oslo. Ingen er pågrepet i saken.

NTB

24. juli 2019 04:55 Sist oppdatert 24. juli 2019

Oslo-politiet gikk ut med informasjon om saken noe over midnatt natt til onsdag. Offeret omtales som en ung mann, og det skal ha vært snakk om ganske dyre sko.

– Ifølge fornærmede var det skoene de var ute etter, sier operasjonsleder Tor Gulbrandsen til NTB.

Mannen ble truet med vold, og det var seks menn i følget – hvorav én aktiv og ledende, ifølge politiet. Den meste aktive skal være mellom 170 og 175 centimeter høy, mørk i huden, ha blårutet skjorte og langt hår i rastafletter.

Det ble søkt i området, men politiet har ikke klart å finne noen av de antatte gjerningsmennene.